На основу члана 24. и 26. Одлуке о месним заједницама на територији Општине Владичин Хан („Службени гласник Града Врања“, број 26/24), Изборна комисија за спровођење избора за чланове савета месних заједница на територији Општине Владичин Хан, на седници одржаној дана 25.01.2025. године, донела је

**П О С Л О В Н И К**

**О РАДУ ИЗБОРНЕ КОМИСИЈЕ ЗА СПРОВОЂЕЊЕ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА НА ТЕРИТОРИЈИ ОПШТИНЕ ВЛАДИЧИН ХАН**

**I. ОСНОВНЕ ОДРЕДБЕ**

**Члан 1**

Овим пословником уређује се организација, начин рада и одлучивања Изборне комисије за спровођење избора за чланове савета месних заједница на територији Општине Владичин Хан, као и друга питања од значаја за спровођење ових избора.

**Члан 2**

Изборе за чланове савета месних заједница на територији Општине Владичин Хан спроводи Изборна комисија за спровођење избора за чланове Савета месних заједница на територији Општине Владичин Хан (у даљем тексту: Изборна комисија).

Седиште Изборне комисије је у Владичином Хану, у згради Скупштине општине Владичин Хан, ул. Светосавска бр. 1.

**Члан 3**

Изборна комисија у свом раду користи печат и штамбиљ Скупштине општине Владичин Хан.

Текст печата и штамбиља исписан је ћириличним писмом.

**II НАДЛЕЖНОСТ, САСТАВ И ОРГАНИЗАЦИЈА КОМИСИЈЕ**

***Надлежност***

**Члан 4**

Изборна комисија, у складу са Одлуком о месним заједницама на територији Општине Владичин Хан („Службени гласник Града Врања“, број 26/24), и овим пословником:

1) стара се о законитости спровођења избора;

2) одређује бирачка места;

3) одређује бирачке комисије и именује њихове чланове;

4) доноси Упутство за спровођење избора за чланове савета месних заједница

(у даљем тексту: Упутство);

5) доноси Роковник за вршење изборних радњи у поступку спровођења избора за чланове савета месних заједница:

6) прописује обрасце и организује техничке припреме за спровођење избора;

7) утврђује да ли су пријаве кандидата сачињене и поднете у складу са Упутством;

8) проглашава пријаву кандидата;

9) утврђује облик и изглед гласачких листића, број гласачких листића за бирачка места и записнички их предаје бирачким комисијама;

10) утврђује и објављује резултате избора за чланове савета месних заједница;

11) подноси извештај Скупштини општине о спроведеним изборима за чланове савета месних заједница;

12) обавља и друге послове неопходне за спровођење избора за чланове Савета месне заједнице у складу са законом и актима скупштине општине.

***Састав Комисијe***

**Члан 5**

Изборну комисију чине: председник, заменик председника и четири члана које именује Скупштина општине, на предлог Општинског већа.

Комисија име секретара и заменика секретара, који учествују у раду Изборне комисије, без права одлучивања.

Председник, чланови и секретар изборне комисије имају заменике.

**Члан 6**

Изборна комисија може образовати радне групе из реда својих чланова и запослених у Општинској управи ради разматрања појединих питања, израде одређених аката и обављања других послова за потребе Изборне комисије.

***Услови за рад Комисије***

**Члан 7**

Општинска управа општине Владичин Хан обезбеђује и пружа неопходну стручну, административну и техничку помоћ при обављању послова за потребе Изборне комисије, ангажовањем одређеног броја запослених.

**III ПРАВА И ОБАВЕЗЕ**

***Председник Изборне комисије***

**Члан 8**

Председник Изборне комисије:

* представља Изборну комисију;
* организује рад Изборне комисије;
* сазива седнице Изборне комисије и председава седницама;
* стара се о примени Пословника о раду Комисије;
* стара се о томе да Изборна комисија своје послове обавља у складу са прописима и благовремено;
* потписује акта Изборне комисије;
* одобрава службена путовања у земљи;
* обавља друге послове утврђене овим пословником и Упутством.

***Заменик председника Изборне комисије***

**Члан 9**

Заменик председника Изборне комисије обавља дужности председника у случају његове одсутности или спречености за обављање функције, а може да обавља и послове за које га председник Изборне комисије овласти.

***Чланови Изборне комисије***

**Члан 10**

Чланови Изборне комисије имају право и обавезу да:

* редовно присуствују седницама Изборне комисије;
* учествују у расправи о питањима која су на дневном реду седнице Изборне комисије и гласају о сваком предлогу о коме се одлучује на седници;
* обављају све дужности и задатке које одреди председник Изборне комисије и Изборна комисија.

***Секретар Изборне комисије***

**Члан 11**

Секретар Изборне комисије:

* припрема седнице Изборне комисије;
* координира рад чланова и заменика чланова Изборне комисије;
* помаже председнику Изборне комисије у обављању послова из његове надлежности;
* стара се о припреми предлога аката које доноси Изборна комисија;
* обавља и друге послове у складу са овим пословником, Упутством и налозима председника Изборне комисије.

**IV НАЧИН РАДА ИЗБОРНЕ КОМИСИЈЕ**

***Сазивање седнице Изборне комисије***

**Члан 12**

Седницу Изборне комисије сазива председник Изборне комисије на своју иницијативу или у најкраћем могућем року када сазивање затражи најмање трећина чланова Изборне комисије.

Седница Изборне комисије се сазива писаним/електронским или телефонским путем, као и на други одговарајући начин, у зависности од материјала по тачкама из предложеног дневног реда и рокова изборних активности.

Писаним/електронским путем седница Изборне комисије се сазива најкасније два дана пре дана одређеног за одржавање седнице.

У случају потребе, седнице могу да буду сазване и у року краћем од рока из става 3. овог члана.

Позив за сазив седнице садржи: дан, време, место одржавања седнице и предлог дневног реда. Уз позив се члановима и заменицима чланова Изборне комисије доставља матријал (предлози аката) по тачкама предложеног дневног реда, као и записник са претходне седнице Изборне комисије, уколико је сачињен.

Дневни ред седнице предлаже председник Изборне комисије, уз помоћ секретара Изборне комисије, осим у случају сазивања седнице на захтев најмање трећине чланова Комисије, када се дневни ред предлаже у захтеву за сазивање седнице.

Када се седница Изборне комисије сазива телефонским путем или на други одговарајући начин, дневни ред седнице се предлаже и материјал се уручује на самој седници.

***Отварање седнице и учешће на седници Изборне комисије***

**Члан 13**

Изборна комисија ради и пуноважно одлучује ако седници присуствује већина од укупног броја чланова, односно заменика чланова Изборне комисије.

Седници председава председник Изборне комисије, односно у његовом одсуству заменик председника Изборне комисије.

У случају када председник мора да напусти седницу, председавање преузима заменик председника, а у случају одсутности заменика председника, најстарији члан Изборне комисије. Уколико најстарији присутан члан Изборне комисије не може или не жели да преузме председавање седницом, председавање преузима следећи најстарији члан Изборне комисије.

Отварајући седницу, председавајући констатује број присутних чланова Изборне комисије.

У расправи на седници могу да учествују председник, чланови, секретар Изборне комисије и њихови заменици.

***Ток седнице***

**Члан 14**

Пре утврђивања дневног реда приступа се усвајању записника са претходне седнице Изборне комисије.

Записник са претходне седнице усваја се на самој седници након што га прочита записничар, а може бити достављен и у писаној форми ради усвајања.

Примедбе на записник може да изнесе сваки члан, односно заменик члана Изборне комисије.

О изнетим примедбама на записник, Изборне комисије одлучује редоследом којим су изнете.

Након одлучивања о примедбама на записник, председавајући ставља на гласање усвајање записника са прихваћеним примедбама.

Уколико нема изнетих примедби на записник, председавајући ставља на гласање записник.

**Члан 15**

Дневни ред седнице утврђује председавајући Изборне комисије.

Право да предложи измену или допуну предложеног дневног реда има сваки члан Изборне комисије, односно заменик члана.

О предлозима за измену или допуну предложеног дневног реда одлучује се без расправе, редом којим су предлози изнети на седници.

Након изјашњавања о предлозима за измену или допуну предложеног дневног реда, председавајући Изборне комисије ставља на гласање усвајање дневног реда у целини.

На предлог председавајућег или члана Изборне комисије, односно заменика члана, председавајући Изборне комисије може да одлучи да се време за расправу сваког од учесника, по одређеној тачки дневног реда, ограничи на пет минута.

**Члан 16**

На седници се ради по тачкама дневног реда.

Уколико се на седници разматра предлог акта који доноси Изборна комисија, пре отварања расправе, Комисију са предлогом акта упознаје секретар Изборне комисије.

***Одржавање реда на седници***

**Члан 17**

Председавајући се стара о реду на седници и даје реч члановима пријављеним за учешће у расправи.

Када је то неопходно, председавајући може одредити паузу.

***Одлучивање***

**Члан 18**

Пошто утврди да је расправа по тачки дневног реда исцрпљена, председавајући закључује расправу, након чега се прелази на одлучивање.

Комисија доноси одлуке већином гласова присутних чланова Изборне комисије.

Уколико је изнето више предлога у оквиру једне тачке дневног реда, председавајући ставља на гласање предлоге редом којим су изнети.

***Одлучивање о предлозима аката које доноси***

***Изборна комисија***

**Члан 19**

Уколико су у току расправе изнети предлози за брисање, односно измене предлога акта, председавајући на гласање прво ставља те предлоге. У том случају, одлучује се према редоследу по ком су изнети предлози за брисање, односно измену, при чему председавајући на гласање прво ставља предлог за брисање, а потом предлог за измену предлога акта.

Након гласања о свим предлозима, председавајући ставља на гласање усвајање предлога акта у целини.

***Одлучивање по приговорима***

**Члан 20**

Приговор због неправилности у поступку кандидовања и спровођења избора, утврђивање и објављивање резултата подноси се у року од 24 часа од дана када је донета одлука односно извршена радња или учињен пропуст.

Изборна комисија донеће одлуку у року од 48 часова од пријема приговора и доставити га подносиоцу приговора, ако изборна комисја усвоји поднети приговор поништи ће одлуку или радњу.

О приговорима који су упућени Изборној комисији, секретар Изборне комисије припремиће, најкасније у року од 24 часа, стручно мишљење о начину решавања приговора и на основу тог мишљења сачиниће нацрт решења или другог акта.

Стручно мишљење из става 1. овог члана обухвата садржину приговора, чињенично стање, излагање законских одредби на основу којих се приговор решава и предлог како га треба решити.

У поступку по приговорима сходно се примењују одредбе закона којим се уређује општи управни поступак.

**Члан 21**

Против одлуке Изборне комисије може се изјавити приговор Другостепеној изборној комисији у року од 24 часа од достављања решења, Изборна комисија дужна је да Другостепеној изборној комисији достави одмах, а најкасније у року од 12 часова све потребне податке и списе потребне за одлучивање

Другостепена изборна комисија је дужна да донесе одлуку по приговору најкасније у року од 48 часова од дана пријема приговора са списима.

***Записник***

**Члан 22**

О раду на седници сачињава се записник.

Записник садржи главне податке о раду на седници, и то: о присутним и одсутним члановима Изборне комисије, као и о другим присутним лицима, о тачкама, односно о предлозима о којима се расправљало, са именима учесника у расправи, о одлукама, закључцима и другим актима који су на седници донети, као и резултатима гласања на седници.

Председник, члан и секретар Изборне комисије, као и заменик секретара, могу захтевати да се у записник унесе њихово издвојено мишљење.

Записник потписују председавајући седници и секретар Изборне комисије .

О сачињавању и чувању записника стара се секретар Изборне комисије .

***Изворни акти Изборне комисије***

**Члан 23**

Изворником акта сматра се текст акта усвојен на седници Изборне комисије, сачињен у прописаном облику, потписан од председавајућег седници и оверен печатом Изборне комисије.

О сачињавању и чувању изворника стара се секретар Изборне комисије.

**V ЈАВНОСТ РАДА**

**Члан 24**

Рад Изборне комисије је јаван.

Изборна комисија обезбеђује јавност рада путем објављивања аката и информација о свом раду на интернет презентацији Општине Владичин Хан и огласној табли општине Владичин Хан и огласним таблама по месним заједницама или објављивањем аката у „Службеном гласнику града Врања“; издавањем саопштења за јавност; одржавањем конференција за медије и давањем изјава за медије, у складу са овим пословником.

***Објављивање аката у „Службеном гласнику Града Врања“***

**Члан 25**

У „Службеном гласнику града Врања“ објављују се општи акти Изборне комисије.

Изборна комисија може одлучити да се у „Службеном гласнику Града Врања“ објави и одређени појединачан акт Изборне комисије.

О објављивању аката стара се секретар Изборне комисије.

**Члан 26**

Уколико текст акта објављеног у „Службеном гласнику града Врања“ није сагласан изворнику, исправку даје секретар Изборне комисије.

Исправка из ст. 1. овог члана објављује се на исти начин као и акт који се исправља.

**Члан 27**

Изборна комисија може овластити секретара Изборне комисије да утврди пречишћен текст општег акта Изборне комисије.

Овлашћење за утврђивање пречишћеног текста општег акта може да буде садржано у акту којим се мења општи акт, или у посебном закључку који доноси Изборна комисија.

Пречишћен текст општег акта објављује се у „Службеном гласнику града Врања“.

***Објављивање информација о раду Изборне комисије***

***на интернет презентацији Општине Владичин Хан***

**Члан 28**

Изборна комисија на званичној интернет презентацији Општине Владичин Хан објављује опште акте, извештаје о резултатима избора, информације о одржаним седницама и саопштења за јавност, као и друге информације и документа који настају у раду или у вези са радом Изборне комисије, а од значаја су за информисање јавности.

О ажурирању података о раду Изборне комисије на званичној интернет презентацији Општине Владичин Хан стара се секретар Изборне комисије.

***Саопштење за јавност***

**Члан 29**

Текст саопштења за јавност утврђује Изборна комисија.

***Конференција за медије***

**Члан 30**

О раду Изборне комисије јавност обавештава председник или члан којег председник Комисије овласти, путем конференција за медије и изјава за медије.

***Заштита података о личности***

**Члан 31**

Председник, чланови, секретар Изборне комисије и лица ангажована за обављање стручних, административних и техничких послова за потребе Изборне комисије, дужна су да у свом раду поступају у складу са прописима којима се уређује заштита података о личности.

**VI ФИНАНСИЈСКО ПОСЛОВАЊЕ**

**Члан 32**

Средства за спровођење избора и финансирање изборне активности за избор чланова савета месних заједница на територији општине Владичин Хан обезбеђују се у буџету Општине Владичин Хан.

Налогодавци за располагање средствима су председник Изборне комисије и председник Другостепене изборне комисије.

**Члан 33**

Председник, заменик председника, чланови, секретар Изборне комисије, заменик секретара Изборне комисије као и њихови заменици, имају право на накнаду за рад у Изборној комисији.

Висина накнаде и средстава за спровођење избора одређује се посебним актом Изборне комисије.

**Члан 34**

Изборна комисија посебним актом одређује накнаду председницима и члановима бирачких одбора, односно њиховим заменицима.

**Члан 35**

Изборна комисија посебним актом одређује накнаду ангажованим лицима за обављање послова за потребе Изборне комисије.

**VII КАНЦЕЛАРИЈСКО И АРХИВСКО ПОСЛОВАЊЕ**

**Члан 36**

На канцеларијско и архивско пословање Изборне комисије примењују се прописи којима се уређује ово пословање.

**VIII ИЗМЕНЕ И ДОПУНЕ ПОСЛОВНИКА**

**Члан 37**

Право предлагања измена и допуна Пословника има сваки члан и заменик члана Изборне комисије.

Предлог за измену и допуну пословника подноси се у писаном облику.

**IX ЗАВРШНЕ ОДРЕДБЕ**

**Члан 38**

Пословник ступа на снагу даном доношења, биће обајвљен на интернет презентацији Општине Владичин Хан и у „Службеном гласнику града Врања“.

**ИЗБОРНА КОМИСИЈА ЗА СПРОВОЂЕЊЕ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА НА ТЕРИТОРИЈИ ОПШТИНЕ ВЛАДИЧИН ХАН**

**Дана 25.01.2025.године**

**Број: 06-5/1/2025-I**

**ПРЕДСЕДНИЦА**

Бојана Милосављевић Величковић